Gaap, gaap … wie gaan in die Springbokspan wees?In die ou dae, toe daar nog proewe gespeel is, daar vyf of selfs meer keurders op die nasionale paneel was en die Poskantoor nog pos (betyds) afgelewer het, was dit ŉ groot kuns en tydverdryf om rugbyspanne raak te voorspel. Daar is weke lank kopgekrap voor die tyd en spelers is oor en oor deur ondersteuners teen mekaar in Curriebeker-wedstryde opgeweeg, want daar was groot pryse in die destydse koerante en tydskrifte op die spel vir diegene wat op dieselfde golflengte as die keurwyses was. Laataand is daar met groot afwagting in die voorhuis voor die radio gesit en wag totdat die span oor die Afrikaanse radiodiens uitgesaai is. Dit was in nasionale belang, en die regstreekse uitsending van menige simfoniekonserte uit die Johannesburgse stadsaal is onderbreek om die ateljee-omroeper met die diep stem, soos Johan de Bruyn, Roelf Jacobs en Nick de Jager, kans te gee om die span uit te lees. Dit was in die dae toe daar nog geglo is dat daar ŉ speler van Joodse afkoms of ŉ polisieman in die Springbokspan moes wees, om geluk te bring. Heel vroeër, soos in 1937 voor die toer van vyf maande na Australië en Nieu-Seeland, is die Springbokspan van 29 toerlede van die balkon van die Metropole-hotel in Langstraat, Kaapstad aangekondig. Daar het dié aand meer as 3 000 ondersteuners voor die hotel saamgedrom om elke naam wat uitgelees is, luid toe te juig ‒ veral as hy boonop vir die Westelike Provinsie gespeel het. Saterdag begin die Rugbykampioenskap wanneer die Wallabies die All Blacks in Sydney pak en die Springbokke op Kingspark in Durban teen die Argentynse Poemas speel. Hoeveel skokke gaan daar in die spanne wees wanneer hulle Donderdag bevestig word? Nie veel nie, want die oefengroepe is mos weke gelede al deur die deelnemende spanne se afrigters gekies en is reeds tot die finale groepe van 33 vir die reeks uitgedun. Die Wallabies-afrigter, Michael Cheika, weet byna vir seker hoe die All Blacks-span daar gaan uitsien. Netso sal die All Blacks-afrigter, Steve Hansen, nie wakker lê oor die Wallabiesspan nie. Ditto die Springbok- en Poemasspan. Al wat gaan gebeur, is dat die knoppie op die rekenaar gedruk gaan word om sterk- en swakpunte van elke speler in die teenstanders se span uit te lig. Daar bestaan nie meer ŉ verrassingselement nie.